9 राज्यों के 68 बच्चे लेंगे भाग; CM, स्पीकर, मंत्री व MLA की भूमिका में नजर आएंगे
Child assembly Session Himachal हिमाचल प्रदेश विधानसभा में 12 जून को बाल सत्र का आयोजन होगा। इसमें 17 वर्ष तक की आयु वाले बच्चे भाग लेंगे। शिमला में प्रेस कॉफ्रेंस में विधानसभा स्पीकर कुलदीप सिंह पठानिया ने कहा कि बाल सत्र में देश के 9 राज्यों के 1085 बच्चों
हिमाचल प्रदेश विधानसभा में 12 जून को बाल सत्र का आयोजन होगा। इसमें 17 वर्ष तक की आयु वाले बच्चे भाग लेंगे। शिमला में प्रेस कॉन्फ्रेंस में विधानसभा स्पीकर कुलदीप सिंह पठानिया ने कहा कि बाल सत्र में देश के 9 राज्यों के 1085 बच्चों में से 68 बच्चे चुनकर आएंगे।
ये बच्चे विधानसभा सदन की कार्यवाही में भाग लेंगे। इसमें बच्चे मुख्यमंत्री, नेता प्रतिपक्ष, विधानसभा स्पीकर, कैबिनेट मंत्री और विधानसभा सदस्य की भूमिका निभाएंगे।
कुलदीप सिंह पठानिया ने कहा कि डिजीटल बाल मेला द्वारा आयोजित और LIC द्वारा प्रायोजित बच्चों की सरकार कैसी हो? अभियान के तहत 68 बच्चों के नाम घोषित कर दिए जाएंगे। उन्होंने कहा कि बीते 3 माह से चल रही प्रक्रिया पर 12 जून को विराम लगेगा। हिमाचल विधानसभा में बच्चों का प्रतिनिधित्व करने वाले बाल विधायक हमें मिलेंगे।
विधानसभा स्पीकर ने कहा कि इस पूरे अभियान के दौरान 1,085 बच्चों ने डिजिटल बाल मेला की वेबसाइट पर अपनी वीडियो एंट्री रजिस्टर की थी। इनमें राजस्थान, हिमाचल प्रदेश, बिहार, असम, पंजाब, गुजरात, उत्तर प्रदेश, उत्तराखंड एवं दिल्ली के बच्चे शामिल हैं।
तीन चरणों में चुने गए बाल नेता
कुलदीप पठानिया ने कहा कि बच्चों का चुनाव डिजिटल बाल मेला द्वारा गठित विशेषज्ञों की टीम द्वारा किया गया है। इसमें राजनीति, शिक्षा, कला, पत्रकारिता जैसे विभिन्न क्षेत्रों के दिग्गज शामिल हैं। चुनाव प्रक्रिया को तीन भागों में पूरा किया गया। इनमें पहले भाग में वीडियो मानदंड पूरा करने वाले 585 बच्चों का चयन हुआ।
दूसरे चरण में अभिव्यक्ति के आधार पर 285 बच्चों का पैनल चयनित किया गया। अब तीसरे एवं आखिरी चरण में बच्चों द्वारा उठाए गए मुद्दों की अहमियत एवं सुझावों की जरूरत के आधार पर 68 बच्चों की चयन प्रक्रिया जारी है, जिसका परिणाम जल्द जारी कर दिया जाएगा।
शिक्षा मंत्री बन व्यवस्था परिवर्तन करना चहते हैं स्वास्तिक नेगी
शिमला के सेंट एडवर्ड स्कूल में नौवीं के छात्र स्वास्तिक नेगी शिक्षा मंत्री बनकर हिमाचल की शिक्षा व्यवस्था में व्यापक परिवर्तन करना चाहते हैं, ताकि युवाओं को स्वरोजगार के लिए तैयार किया जा सके। इसी स्कूल के छठी कक्षा के छात्र अरुणोदय शर्मा सोशल जस्टिस एंड एम्पावरमेंट मिनिस्टर की भूमिका निभाना चाहते हैं।
डिजिटल बाल मेला की समन्वयक प्रिया शर्मा ने बताया कि बाल सत्र में बतौर अतिथि राज्यसभा उप-सभापति हरिवंश नारायण सिंह और मुख्य अतिथि के तौर पर मुख्यमंत्री सुखविंदर सुक्खू बच्चों को आशीर्वाद देंगे।